Steve Fossett

James Stephen Fossett (født 22. april 1944 i Jackson, Tennessee, antatt død 3. september 2007) var en amerikansk millionær og eventyrer kjent for sine mange ballongferder. Fossett forsvant sporløst under en flytur, og figurerte som savnet i mer enn ett år.
Steve Fossett innehadde 15 verdensrekorder i seiling, og var den i verden som har seilt jorden rundt på kortest mulig tid. I tillegg har han svømt over Den engelske kanal, kjørt Le Mans i 24 timer, i tillegg til mye annet. Dette betyr at Fossett innehar verdensrekoden i antall verdensrekorder (som er 62).


== Verdensspeider ==
Steve Fossett var også medlem av verdensstyret i Wosm (World Organisation of the Scout Movement) – et av verdensforbundene i speiderbevegelsen. Innvalgt i 2002, gjenvalgt i 2005. Fossetts amerikanske speiderkarriere inneholder blant annet at han er Eagle Scout, den høyeste utmerkelsen en amerikansk speider kan ta.


== Mystisk forsvinning ==
Klokken 08:45 lokal tid den 3. september 2007 dro Fossett ut på en flygetur fra en privat flystripe i Smith Valley i Nevada. Flystripen er eid av Barron Hilton. 
Fossett tok av med et ettmotors fly av typen Bellanca Super Decathlon. Han hadde ikke med seg fallskjerm, og hadde drivstoff for bare fire-fem timers flyging. Han skal heller ikke ha opplyst om hvor han skulle. Søket etter Fossett pågikk i månedsvis. Han ble erklært lovmessig død 15. februar 2008.Den 29. september 2008 ble personlige eiendeler tilhørende Fossett funnet av en turgåer i området nær byen Mammoth Lakes i California. Sheriff John Anderson opplyste at et flyvrak ble observert under et flysøk 1. oktober. Den 2. oktober 2008 ble det bekreftet at flyvraket som var blitt funnet ved Mammoth Lakes i California var flyet til Fossett. Vrakdelene ble funnet noen hundre meter fra stedet hvor turgåeren fant Fossetts eiendeler. Det ble også opplyst at vraket var så alvorlig skadet at ingen kunne ha overlevd ulykken. Funnstedet ligger rett sør for leteområdet hvor man søkte etter Fossett i september 2007. Blant vrakrestene ble det funnet to knokler, og 3. november 2008 bekreftet politiet i delstaten California at DNA-tester viste at knoklene stammer fra Fossett.


== Meritter ==
21. februar 1995 lander Fossett i Saskatchewan i Canada, etter å ha blitt den første personen i verden som har fløyet over Stillehavet alene i en ballong.
19. juni 2002 tar han av med en ballong i Northam i Vest-Australia, og flyr verden rundt alene i en ballong. Han landet igjen i Australia 2. juli.
Med et mannskap på 13 seilte han verden rundt med seilbåten «Cheyenne» i 2004. Seilturen skaffet ham nok en verdensrekord, denne gangen for raskeste jordomseiling.
28. februar 2005 tar han av med flyet Virgin Atlantic Global Flyer og flyr jorden rundt alene – uten stopp og uten å fylle drivstoff. Turen tok 67 timer, og han landet igjen 3. mars. Man trodde lenge at rekordforsøket ville mislykkes, da flyet mistet drivstoff og man trodde at det ville gå tomt et sted over Stillehavet.
3. juli 2005 – Fossett gjentar  den historiske Transatlantiske flyvningen fra 1919 som Alcock og Brown gjennomførte med en Vickers Vimy to-dekker fra første verdenskrig. Flyvningen fra Newfoundland til Irland ble foretatt med en kopi av den opprinnelige maskinen. Fossett utførte turen sammen med andrepilot / navigatør Mark Rebholz.


== Referanser ==


== Eksterne lenker ==
(en) Steve Fossett – Iditarod Trail Sled Dog Race 
(no) Avisreportasje om atlanterhavsflyvningen